लिभरपुल र टोटेनहम भिड्दै, छवि धुने अवसर
रोपेली च्याम्पियन्स लिग फुटबलको उपाधि शनिबार छिनोफानो हुँदा त्यससँगै जोडिएर आउने छ, कप, सम्मान र इतिहास । लिभरपुल र टोटेनहमका लागि भने यही फाइनल हुनेछ, उपाधिका लागि प्रतीक्षाको पीडादायी र लामो समयमा पूर्णविराम । दुवै टिमले अन्तिमपल्ट कुनै उपाधि जितेको समय जोड्ने हो भने १८ वर्ष पुग्छ । लिभरपुलले ७ वर्ष भयो केही नजितेको । टोटेनहमले त झन केही पनि नजितेको ११ वर्ष बितिसक्यो ।
म्याड्रिड — रोपेली च्याम्पियन्स लिग फुटबलको उपाधि शनिबार छिनोफानो हुँदा त्यससँगै जोडिएर आउने छ, कप, सम्मान र इतिहास । लिभरपुल र टोटेनहमका लागि भने यही फाइनल हुनेछ, उपाधिका लागि प्रतीक्षाको पीडादायी र लामो समयमा पूर्णविराम । दुवै टिमले अन्तिमपल्ट कुनै उपाधि जितेको समय जोड्ने हो भने १८ वर्ष पुग्छ । लिभरपुलले ७ वर्ष भयो केही नजितेको । टोटेनहमले त झन केही पनि नजितेको ११ वर्ष बितिसक्यो ।पछिल्लो समय दुवै टिमले खुबै प्रगति गरेको छ । योर्गन क्लोप र माउरिसो पोचेटिनोले आ(आफ्नो टिमलाई खुबै बलियो बनाएका छन् । दुवै अहिले युरोपमा उपलब्ध प्रशिक्षकमध्ये सबैभन्दा बढी मागमा रहेका हुन् । क्लोपले एकातर्फ लिरभपुललाई रोमाञ्चक र भयरहित टिम बनाएको छ । त्यसो त पोचेटिनोले टोटेनहमलाई बहादुर र कहिल्यै हार नमान्ने टिममा दर्ज गरेको छ । इंग्ल्यान्डमा पछिल्लो समय धेरै म्यानचेस्टर सिटीको प्रशंसक बनेका छन्, त्यसले पस्कने खेलका कारण । तर लिभरपुल र टोटेनहमको उत्तिकै प्रशंसा गर्ने पनि कम छैनन् । दुवै आफैंले हुर्काएका खेलाडीका लागि प्रशंसाको पात्र बनेका छन् । ट्रेन्ट एलेक्जेन्डर आर्नोल्ड र ह्यारी विन्क्स क्लबको ‘युथ सिस्टम’ बाटै आए । एन्ड्र्यु रोबर्टसन, डेल अली र किरन ट्रिपियर पनि कम उमेरमै क्लबसँग जोडिएका हुन् । यी सबै खेलाडी वान्डा मेट्रोपोलिटानोमा हुने फाइनलमा खेल्न सक्छन् । तर दुवै टिमका लागि यो फाइनल हरूवा टिमको छवि धुने अवसर हुनेछ ।लिभरपुलले अन्तिम पटक जितेको उपाधि भनेको सन् २०१२ को लिग कप हो । त्यस अगाडि उसले जितेको सन् २००६ को एफए कप हो । टोटेनहमले त झन सन् २००८ मा अन्तिमपल्ट जितेको थियो, लिग कप । त्यसअघि सन् १९९९ मा उसले त्यही प्रतियोगिता जितेको इतिहास छ । अर्जेन्टिनी पोचेटिनो आफैंले पनि मानेका छन्, टोटेनहमको विशेषता भनेको सफलता नजिक त पुग्ने तर त्यहाँ पुगेर फेरि नराम्रोसँग चुक्ने ।जनवरीतिर उनलाई सोधिएको थियो, के टोटेनहमलाई उपाधिको खाँचो छ त ? उनको उत्तर थियो, ‘म यो तथ्यमा सहमत छैन । यो खाली क्लबको प्रशंसाका लागि मात्र चाहिन्छ । अहिले वास्तवमै हामीलाई चाहिएको भनेको त्यस्तो बलियो टिम बनाउनु छ, जसले लिगको शीर्ष चारमा आफूलाई समावेश गर्न सक्छ ।’ लिभरपुलमा भने अपेक्षा अलि बढी नै छ । क्लोपले टिम सम्हालेकै बेला भनेका थिए, चार वर्षभित्र केही ठूलो जित्ने ।यो समय यसै सप्ताहन्त सकिँदैछ । अप्रिलमा क्लोपले स्विकारेका थिए, ‘मैले दाबी गरेजस्तै केही भएको छैन । यस्तो ठूलो सफलताका लागि कति धेरै समय कुर्नुपर्ने हो, त्यो मलाई पनि थाहा छैन ।’ व्यक्तिगत रूपमा भन्दा क्लोप आफैंलाई पनि उपाधिको उत्तिकै खाँचो छ किनभने उनले सम्हालेको टिम ६ पटक कपको फाइनलमा पराजित भइसकेको छ । त्यसमध्ये तीन अवसर त लिभरपुलसँगै जोडिएको छ । गत महिना भने क्लोप भन्थे, ‘म यसबारे त्यसरी नै कहिल्यै सोच्दिनँ ।’ उनको भनाइ छ, ‘फुटबलमा सबै जित्न चाहन्छन् । तर सबैले यो पनि स्वीकार्नुपर्छ कि हार यही खेलको नियम हो ।’ सम्भवतः यसपल्ट च्याम्पियन्स लिग जित्ने दबाब लिभरपुलमाथि बढी छ । यसको कारण उसको सफलता पुरानो इतिहासमात्र होइन, वर्तमान टिमको प्रदर्शन पनि रहेको छ । टिमले लिगमा ९६ अंक त कमायो तर उपाधि जित्न सकेन । त्यो भन्दा एक अंक बटुलेको म्यानचेस्टर सिटीको पछाडि दोस्रो स्थानमा रहन बाध्य रह्यो ।तर लिभरपुल उपाधिका लागि बलियो प्रत्याशी नै हो । यस्तो किनभन्दा लिभरपुलले घरभित्र र बाहिर लिगमा दुवैपल्ट टोटेनहमलाई हराएको छ । लिभरपुलसँग गत वर्ष किभमा च्याम्पियन्स लिगकै फाइनल खेलेको अनुभव पनि छ । टोटेनहम टिममा यस्तो अनुभव भएका खेलाडी एकमात्र छन् टोबी एल्डरवायरल्डका रूपमा । उनले सन् २०१४ मा एट्लेटिको म्याड्रिडका लागि यो अनुभव बटुलेका थिए, त्यो पनि हारका रूपमा । पोचेटिनोका लागि टिमका सबैभन्दा ठूलो सहारा हुनेछन्, ह्यारी केन । उनले फाइनल अगाडि आफू खुट्टाको चोटबाट मुक्त भइसकेको बताएका छन् । केनले अप्रिल ९ यता प्रतिस्पर्धात्मक फुटबल खेलेका छैनन् । तर यिनै स्टार खेलाडीबिना पनि टोटेनहमले अविश्वसनीय यात्रा भने तय गरेको छ । लिभरपुलका लागि पनि रोबर्टो फिर्मिनो मैदान फर्कने विश्वास गरिएको छ, चोटमुक्त हुँदै । दुवै टिमलाई सुरुमै को–को खेलाडी उतार्ने हो, त्यसको समस्या हुनेछ ।जति बेला स्पेनी राजधानीलाई यसपल्टको च्याम्पियन्स लिग फाइनलका लागि चयन गरिएको थियो, एट्लेटिको म्याड्रिडले सोचेको थियो होला, आफैं घरमा उपाधि जित्ने । रियल म्याड्रिडले पनि कम्तीमा आफ्नै सहरमा उपाधिको रक्षा गर्ने सोचेको हुनुपर्छ । तर यस्तो केही भएन । बार्सिलोना पनि सेमिफाइनलमै रोकियो । यस्तोमा पछिल्लो १० वर्षमा दोस्रोपल्ट मात्र केही स्पेनी टिम फाइनलमा हुने छैन । र, यो हुनेछ प्रिमियर लिगका लागि नयाँ युगको सुरुआत अनि दुईमध्ये एकका लागि लामो उपाधि प्रतीक्षाको अन्त्य ।